FI Euroopan unionin virallinen lehti C 138/21

Tiivistelmä komission päätöksestä,

annettu 23 päivänä kesäkuuta 2010,

Euroopan unionin toiminnasta tehdyn sopimuksen 101 artiklan ja ETA-sopimuksen 53 artiklan mukaisesta menettelystä

(Asia COMP/36.212 – Itsejäljentävä paperi)

(tiedoksiannettu numerolla K(2010) 4160 lopullinen)

(Ainoastaan ranskankielinen teksti on todistusvoimainen)

(ETA:n kannalta merkityksellinen teksti)

2011/C 138/08

Komissio antoi 23 päivänä kesäkuuta 2010 päätöksen Euroopan unionin toiminnasta tehdyn sopimuksen 101 artiklan mukaisesta menettelystä. Neuvoston asetuksen (EY) N:o 1/2003 30 artiklan säännösten mukaisesti komissio julkaisee asianosaisen nimen ja päätöksen pääasiallisen sisällön mukaan lukien määrätyt seuraamukset. Se ottaa huomioon yrityksen oikeutetut edut sen suhteen, ettei sen liikesalaisuuksia paljasteta. Päätöksen teksti, josta on poistettu luottamukselliset tiedot, on saatavilla kilpailun pääosaston verkkosivuilla osoitteessa

http://ec.europa.eu/competition/antitrust/cases/

1. JOHDANTO

(1) Päätös, joka on osoitettu Bollorélle, koskee Euroopan unionin toiminnasta tehdyn sopimuksen, jäljempänä ’SEUT-sopimus’, 101 artiklan ja ETA-sopimuksen 53 artiklan rikkomista. Bolloré osallistui tammikuun 1992 ja syyskuun 1995 välisenä aikana sopimukseen, jonka tarkoituksena oli nostaa hintoja ja jakaa markkinaosuuksia itsejäljentävän paperin markkinoilla. Tämän päätöksen taustalla on 20 päivänä joulukuuta 2001 tehtyyn päätökseen 2004/337/EY (1) johtaneen käsittelyn ottaminen uudelleen esille, sillä yhteisöjen tuomioistuin kumosi päätöksen todeten, että asiassa oli Bollorén osalta tapahtunut menettelyvirhe.

2. ASIAN KUVAUS

2.1 Menettely

(2) Jotta 20 päivänä joulukuuta 2001 tehdyn päätöksen kumoamiseen johtanut menettelyvirhe voitiin korjata, annettiin 15 päivänä joulukuuta 2009 uusi väitetiedoksianto. Bollorélla oli mahdollisuus tutustua asiakirja-aineistoon ja kommentoida kirjallisesti komission esittämää alustavaa näkemystä. Bolloré esitti huomautuksensa 16 päivänä helmikuuta 2010 toimittamassaan vastauksessa sekä suullisesti 17 päivänä maaliskuuta 2010 järjestetyssä kuulemisessa. Kilpailunrajoituksia ja määräävää markkina-asemaa käsittelevä neuvoa-antava komitea antoi myönteisen lausunnon 10 päivänä kesäkuuta 2010. Komissio antoi päätöksen 23 päivänä kesäkuuta 2010.

2.2 Yhteenveto rikkomisesta

(3) Päätös koskee SEUT-sopimuksen 101 artiklan ja ETA-sopimuksen 53 artiklan yhtä ainoaa jatkuvaa rikkomista, joka tapahtui asiakirjojen moninkertaiseen jäljentämiseen tarkoitetun itsejäljentävän paperin markkinoilla. Kyseinen paperi valmistetaan pohjapaperista, johon lisätään kerroksittain kemiallisia aineita. Tuote tunnetaan myös nimellä itsejäljentävä kopiopaperi.

(4) Tutkimuksessa selvisi, että kilpailunvastainen toiminta alkoi viimeistään tammikuussa 1992 ja jatkui ainakin syyskuuhun 1995. Kartellikokouksia järjestettiin kahdella tasolla: yleisellä sekä kansallisella tai alueellisella tasolla. ETA:n tasolla kartellin organisointi ja koordinointi tapahtui koko kartellin yleisissä kokouksissa, kun taas kansallisissa tai alueellisissa kokouksissa pyrittiin varmistamaan yleisissä kokouksissa sovittujen hinnankorotusten täytäntöönpano kullakin markkina-alueella.

(5) Bollorén katsottiin osallistuneen rikkomiseen sekä Copigraphin emoyhtiönä että osallistumalla suoraan kartellin toimintaan. Bollorén vastuu emoyhtiönä perustuu siihen, että se omisti Copigraphin kokonaisuudessaan. Bollorén suora osallistuminen kartelliin perustuu lähinnä siihen, että kartellikokouksiin osallistuneet henkilöt eivät olleet pelkästään Copigraphin korkeita vastuuhenkilöitä vaan myös Bollorén erityispaperiyksikön työntekijöitä.

2.3 Päätöksen osoitus ja rikkomisen kesto

(6) Päätös on osoitettu ainoastaan Bollorélle. Rikkominen tapahtui tammikuun 1992 ja syyskuun 1995 välisenä aikana.

2.4 Korjaavat toimenpiteet

(7) Tässä päätöksessä sovelletaan sakon laskentaan samoja periaatteita kuin 20 päivänä joulukuuta 2001 tehdyssä päätöksessä. Sakon laskenta perustuu siis vuoden 1998 suuntaviivoihin, ja sakon määrä on sama kuin ensimmäisessä päätöksessä, paitsi että siihen on tehty ylimääräinen vähennys, joka perustuu yrityksen käytökseen 15 päivänä joulukuuta 2009 annetun väitetiedoksiannon jälkeen.

(8) Bollorélle määrättyjä sakkoja alennettiin ensimmäisessä päätöksessä 20 prosentilla, koska se oli tehnyt yhteistyötä sakkojen määräämättä jättämisestä tai lieventämisestä vuonna 1996 annetussa tiedoksiannossa tarkoitetulla tavalla, sillä Copigraph oli toimittanut vastauksena tietopyyntöön ja ennen ensimmäistä väitetiedoksiantoa lisätietoja, jotka koskivat kartellin voimassaoloajan loppupuolta (sakkojen määräämättä jättämisestä tai lieventämisestä vuonna 1996 annetun tiedoksiannon D kohdan 1 alakohta). Koska Bolloré ei enää kiistänyt kartellin alkamisajankohtaa (kuten se oli aiemmin tehnyt), komissio päätti alentaa sakon määrää vielä 5 prosenttia sakkojen määräämättä jättämisestä tai lieventämisestä vuonna 1996 annetun tiedoksiannon D kohdan 2 alakohdan mukaisesti. Kyseisen kohdan mukaan sakkojen määrää voidaan alentaa, jos yritys ei väitetiedoksiannon jälkeen kiistä tosiseikkoja. Sakkojen määrää alennetaan vuoden 1996 tiedoksiannon D kohdan nojalla kaikkiaan 25 prosenttia.

3. PÄÄTÖKSELLÄ MÄÄRÄTTY SAKKO

(9) Päätöksellä Bollorélle määrätään 21 262 500 EUR sakot.

(1) EUVL L 115, 21.4.2004.